Хуарзэ деж къыщагъуэтахэр
Кавказ Ищхъэрэм къыщагъуэтащ хьэпшып нэхъ жьы дыдэхэр. Ар къыхигъэщащ Урысейм ЩIэныгъэхэмкIэ и академием ЩIэинхэмкIэ (Материальнэ щэнхабзэм и тхыдэмкIэ) и институтым и лэжьакIуэ, археолог Резепкин Алексей, «Московский комсомолец» газетым и корреспон-дентым и упщIэхэм жэуап щаритыжым.
Адыгэ Республикэм щежэх Хуарзэ псы цIыкIум ищхьэмкIэ щыIэ мэзхэм щIым хэгъуэщэжауэ хэт мывэ ухуэныгъэжьхэм ящыщ зым къыщагъуэтащ бзэпс иIэу нэхъ пасэ дыдэу дунейм къытехьа шыкIэпшынэр, джатэ, кхъэлэгъунэ блынхэм кIэращIыхьа сурэт гъэщIэрэщIахэм я нэхъ жьы дыдэхэр, Европэм псом япэ дыдэу щаухуа щIэгъэкъуэн гъэжар (колоннэ).
Къыхэгъэщыпхъэщ, дунейпсо археологхэм зи гугъу тщIы хьэпшыпхэм хуэдэу ныбжьышхуэ зиIэ Европэми, Азие, КъуэкIыпIэ Гъунэгъуми иджыри къыздэсым къызэрыщамыгъуэтари.
Углерод Iэмалыр зи къэхутэныгъэхэм къыщызыгъэсэбэпа IэщIагъэлIхэм къызэрабжамкIэ, Адыгэ Республикэм щежэх Хуарзэ и псыхъуащхьэхэм щыIэ кхъэлэгъунэхэри абыхэм ящыщ зым къыщагъуэта шыкIэпшынэ-ри дунейм къыщытехьар ди лъэхъэнэр къэунэхуным иджыри илъэс 3500 — 3342-рэ иIэущ. ШыкIэпшынэ телъыджэм щыщу къызэтена и пкъыгъуэхэр мы зэманым Санкт-Петербург дэт Къэрал Эрмитажым щагъэлъагъуэ, адрей щIэинхэр, ди гуапэ зэрыхъунщи, Мейкъуапэ дэт Къэрал лъэпкъ музейм щIагъэзэгъащ.
КЪУМАХУЭ Аслъэн.
